b'\n_START_ARTICLE_\nMo\xc4\x8dvirska preslica\n_START_SECTION_\nOpis\n_START_PARAGRAPH_\nTa trajnica zraste v vi\xc5\xa1ino med 10 in 50 centimetrov, izjemoma celo do enega metra. Kot vse preslice ima tudi mo\xc4\x8dvirska dva lo\xc4\x8dena poganjka. Plodni poganjki so vednozeleni in so na videz podobni jalovim. Steblo je na\xc5\xbeljebljeno in ima premer od 1 do 3 mm, obi\xc4\x8dajno pa je sestavljeno iz 8 - 10, redkeje do 12 delov, ki so med seboj lo\xc4\x8deni s kolenci. Iz vsakega kolena poganjajo tanke in raz\xc4\x8dlenjene zelene vejice, ki so razporejene v vretencih, ki jih obdajajo zobati in resasti rokavci. Spodnje vejice so temno rjave barve in precej kraj\xc5\xa1e od tistih s sredine stebla._NEWLINE_Mo\xc4\x8dvirska preslica ima na vrhu zelenih poganjkov trosni klas, po \xc4\x8demer se najbolje lo\xc4\x8di od sorodne njivske preslice, ki je zdravilna._NEWLINE_Najbolje uspeva na hranljivih vla\xc5\xbenih ali mo\xc4\x8dvirnatih humusnih ali glinastih tleh po vsej severni polobli. Ogro\xc5\xbea jo premo\xc4\x8dno gnojenje, ko\xc5\xa1nja ali osu\xc5\xa1evanje njenih rasti\xc5\xa1\xc4\x8d. Pogosto uspeva celo v stoje\xc4\x8di vodi.\n_START_SECTION_\nStrupenost\n_START_PARAGRAPH_\nMo\xc4\x8dvirska preslica vsebuje encim, ki uni\xc4\x8duje vitamin B\xe2\x82\x81, kar je lahko usodno za doma\xc4\x8de \xc5\xbeivali, \xc5\xa1e posebej za konje. Poleg tega vsebuje piperidinov alkaloid palustrin, ki je nevaren predvsem govedu. Strupeni u\xc4\x8dinki na ljudi niso znanstveno potrjeni, vendar se uporaba mo\xc4\x8dvirske preslice v tradicionalni medicini odsvetuje.'